N3-ongelukke: Pad weer oopgestelFoto: Twitter via @trafficSA. Die N3 naby Van Reenenspas tussen Harrismith en Ladysmith in KwaZulu-Natal wat vanoggend onbepaald gesluit was as gevolg van twee verskillende ongelukke, is nou weer in beide rigtings oopgestel vir verkeer. Anita Heyl, woordvoerder van die N3-tolkonsessie, het motoriste gewaarsku dat daar steeds vertragings verwag kan word soos die reuseverkeersopeenhoping nou begin beweeg en ontknoop. “Dít kan vertragings veroorsaak tussen Harrismith in die Vrystaat en Ladysmith in KwaZulu-Natal,” het Heyl gesê. Maroela Media het vroeër berig Robert McKenzie, provinsiale woordvoerder van KwaZulu-Natal se nooddienste, het aan Maroela Media gesê die twee ongelukstonele was sowat 2 km uitmekaar geleë. “By die eerste toneel, waar twee vragmotors in ŉ botsing betrokke was, is een persoon dood. By die tweede toneel was daar agt voertuie betrokke en is daar twee mense dood – ŉ vrou en ŉ ses maande oue baba,” het McKenzie gesê. Zinhle Mngomezulu, provinsiale verkeerswoordvoerder van KwaZulu-Natal, het aan Maroela Media gesê by die agt-voertuig-botsing was daar vier vragmotors, drie minibusse en een sportnutsvoertuig betrokke. ŉ Vier kilometer lange dieselstorting op dié pad moes ook eers deur owerhede skoongemaak word.